廣福僧智昕西歸
作者：蘇轍
朝代：宋

paragraphs: 老人寄東巖，蕭然四無鄰。
八尺清冷泉，中有白髮人。
婆娑弄明月，松間夜相賓。
平生指庚壬，終老投此身。
築室潁川市，西望長悲辛。
故山比丘僧，繭足超峨岷。
歸塗三千里，秋風入衣巾。
北崦百步外，我夢一室新。
速營三間堂，永奉兩足尊。
我歸要有時，久遠與子親。
悟老非凡僧，瓦礫化金銀。
歸來味玄言，見日當自陳。